Silkeborg, den 20-03-2017

Susanne Bødker,

Femmøller

Hej Susanne.

Tak for din orientering om nationalparkplanen og om NATO-molen.

Vi har drøftet begge dele i vores bestyrelse, og vi har lagt besked om nationalparkplanen med tilhørende høringsfrister og borgermøder ud på vores hjemmeside til orientering for medlemmerne.

Med hensyn til molen er vores synspunkt, for det første, at den er på så lang afstand af vores område, at vi ikke ønsker at involvere os økonomisk i tiltag vedr. molen. Derimod er vi meget villige til moralsk opbakning til, at forsvaret ikke bare skal have lov til at sætte en bom op og lade det hele forfalde. Det ligger i et fredet område som er af stor betydning for turismen i området og i overensstemmelse med almindelige regler om, at forureneren må rydde op efter sig, bør vi fastholde forsvaret på dets forpligtelser. Vi foretrækker at molen helt fjernes, men såfremt der kan skaffes økonomisk opbakning til dels en oprensning, så lugtgenerne minimeres, dels en renovering og den fremtidige vedligeholdelse, kan det være en god ide at opretholde molen som dykkercenter og udflugtsmål og måske også som et fremtidigt sø- og landsætningssted for småbåde.

Det må være ret indlysende, at nationalparkens bestyrelse må ind i sagen, så i forbindelse med den nye plan må der sættes kræfter ind på, at udvirke et initiativ fra nationalparken. Det medvirker vi gerne til, og vi drøfter gerne, hvorledes dette mest hensigtsmæssigt kan ske.

Med venlig hilsen

Handrupgaard Grundejerforening

Sten Christensen